
ЖАН ХЕРШ
ФИЛОСОФСКОТО УДИВЛЕНИЕ
Една история на философията
© Jeanne Hersch. L’étonnement philosophique. Une histoire de la philosophie 

(1981, 1993), Gallimard. Collection FOLIO/ESSAIS, p. 258-279.
Жан Херш (юли 1910, Женева – юни 2000, Женева) в продължение на двадесет години е професор по философия в Университета на Женева. Ръководи секцията по философия на ЮНЕСКО и публикува, заедно с други произведения, следните книги: Философската илюзия, Битието и формата, Идеологии и реалност, Правото да бъдеш човек, Осветяване на тъмното. Превела е Философия на Карл Ясперс. 
ГЕОРГ ВИЛХЕЛМ ФРИДРИХ ХЕГЕЛ

(1770 – 1831)


Когато избухва Френската революция, Кант е на шестдесет и пет години, Хегел на деветнадесет. Младите немски философи са ентусиазирани от това, което става във Франция. Били са развълнувани също от философията на Кант, но това не им е достатъчно. За тях тя е като зора, докато те искат слънцето в пълната му слава. 


Претендирайки да продължават делото на Кант, те радикално изоставят същественото в него. Точно така, впрочем, го усеща и Кант. Според него  те изобщо не са схванали онова, което е искал да бъде разбрано. Той винаги много настоятелно е подчертавал, че познаващият субект не може да добави абсолютно нищо на битието: единственото, на което придава вид чрез a priori на чистия разум, е светът на феномените и той се отнася до формата, а не до битието. Кант учи също, че не е възможно да си служим с разума, без той да бъде захранен със сетивни възприятия. Трябва интуициите да му бъдат дадени; от самия себе си разумът няма интуиции. Кант добавя, че онзи, който претендира да има интелектуални интуиции, сиреч непосредствени интелектуални схващания, може само да се изгуби в илюзията (Schwärmn), във фантастичното.   

А младите немски философи наистина претендират, че разполагат с интелектуални интуиции, благодарение на които могат да схванат една почти мистична и въпреки това рационална истина. Хегел смята, че мисли мислите на Бога – което Кант би отхвърлил от най-голямата дълбочина на философския смисъл. Този начин да се престъпват границите е имал страховити последици, както ще видим. 

Хегел изгражда грандиозна система, третата голяма система на западната философия след Аристотел през Античността и Тома Аквински през Средновековието. 


Роден е в Щутгарт, в семейство на държавен служител. Следва по едно и също време заедно с Шелинг и Хьолдерлин. След като известно време е наставник, става професор в Университета в Йена, не след дълго широко известен. Това е епохата на немския романтизъм. Хегеловата система се представя като удивителна   конструкция, която се смята за тотална, обхващаща всичко. Според Хегел мислене, което не обхваща всичко, не би могло да е истинно.  Така той се противопоставя на Кант, за когото ограничаването е едно от условията на истинното. 


За Хегел единствено целообхватната мисъл може да визира истината. Но как може да се схване цялостността? Според него и, както самият той го формулира, “всичко, което е реално, е рационално и всичко, което е рационално, е реално. С други думи: той полага тъждеството на реалното и рационалното. 


Очевидно, подобно твърдение не може да бъде директно “доказано”. При Хегел става дума по-скоро да илюстрира тази учудваща формула. Затова той прибягва до множество конкретни дадености. Конструкцията на Хегеловата система изобщо не прилича на една слаба, абстрактна, чисто интелектуална философия. Той черпи от историята немалко факти и събития  и като се ситуира в своето време, ги поставя в перспектива, за да направи от тях материал за собствената си система. В степента, в която тези фактически дадености успяват да намерят точното си място в предсхванатата система, може да се смята, че му носят своето потвърждение. Следователно тук не става дума нито за екзистенциално, нито за рационално доказателство. При все това Хегел успява да подчини изобилието от фактически дадености на своята систематична мисъл, подсилвайки по такъв начин самите предпоставки, от които е произлязла системата. 


Подобна система, почиваща върху принципа: “Всичко, което е реално, е рационално и всичко, което е рационално, е реално”, се нарича панлогична (pan на гръцки означава “всичко”; така за пантеизма “всичко е Бог”; “панлогична” означава, че “всичко е логично”, съобразно на разума). Тази концепция изключва всякаква двойственост между “реалност” и “разум”. 


Оттук би могло да се сметне, че Хегел е в ситуацията на Парменид. Обаче по-нататък ще видим, че той често и съвсем основателно е бил сравняван по-скоро с Хераклит.


Засега установихме неговия панлогизъм, една доста учудваща философска черта: всичко, което е реално, е рационално и всичко, което е рационално, е реално. Но веднага трябва да добавим следното: Хегел поставя в самия център на реалността, както и в центъра на разума онова, което винаги е минавало за отрицание на разума и на логиката, а именно: противоречието. 


Досега винаги сме смятали, че противоречивото е обратното на логичното. Когато Хераклит си служи с противоречието, за да опише реалността като битка на противоположните, той по някакъв начин се противопоставя на основното правило на логиката – за което Парменид не е пропуснал да му възрази. Парменид казва: не може едновременно да се каже: “битието е” и “не-битието е”. Следователно противоречието е обратното на разума, логоса, на самото битие. Напротив, според Хегел противоречието заема централно положение и тъкмо благодарение на централното противоречие той може да поддържа своя панлогизъм, който отъждествява реално и рационално. Това очевидно е мислимо само посредством процес, развитие, ставане. При Хераклит, спомняме си, е посредством битка, тоест пак чрез процес. Процесът при Хегел е историята. Може да се каже, че в центъра на Хегеловата система има мисловна схема, произлязла от жив, изострен смисъл, от историята. 


Срещнахме мислители, чиято рефлексия се е вдъхновявала от модел с математическа природа – Платон, питагорейците, Декарт. Срещнахме и такива, за които “науката” означава на първо място физика, както при Кант. Други, изглежда, са се вдъхновявали преди всичко от биологията – например Аристотел с неговото представяне на едно почти биологично развитие на битието като цяло или Лайбниц с неговите стремящи се монади и финалност. Самият Хегел се вдъхновява от историята. И може да се каже, че един от важните аспекти на влиянието, което е оказал върху модерната епоха, е решаващото значение, може би прекалено в известни отношения, на историята в нашето мислене. 


Както видяхме, противоречието живее в центъра на реалното и рационалното и се оказва “преодоляно” от извършващия се там процес. Благодарение на противоречието и посредством него нещо става, случва се дадено събитие. Отначало изглежда трудно да разберем това. Нека видим в нейната абстрактна форма схемата, която следва мисълта на Хегел. После ще видим по-субстанциалния й ход. 


За да видим ясно структурата на тази мисъл, да си представим три големи кръга, после във всеки един от тях по три по-малки кръга и така нататък, почти до безкрай. Подобна схема означава най-напред, че Хегеловата рефлексия се развива във формата на кръг, после, че се развива съобразно троичен ритъм и най-сетне, че този ритъм съставя триада, прочутата триада на Хегел, съдържаща теза, антитеза и синтез. 


Да вземем веднага пример от Логиката на Хегел. Става дума за много особена логика, не за формалната, каквато е при Аристотел или каквато се упражнява до ден днешен, а за диалектическа логика. Нататък ще видим какъв смисъл придобива думата “диалектика” при Хегел. 


Неговата диалектическа логика се развива въз основа на понятието за битие. Ако това понятие трябва да обгърне цялото битие, то трябва да е приложимо към всичко, което е. Всичко, което е, трябва по някакъв начин да бъде адекватно покрито от логическото понятие за битие. Следователно това понятие трябва да е приложимо както към една ябълка, така към принцип или съждение, или към което и да било друго, което е. Но за да може понятието за битие да подхожда на всичко съществуващо, за да има – както казва логиката – това безгранично разширение, то трябва да е лишено от каквото и да е качество или особена определеност. Действително, ако в своя обхват то има и най-малкото особено свойство, няма да е повече приложимо към нещо, което не притежава точно това свойсво, а може би някое друго. 


Следователно универсалното понятие за “битие” не може да съдържа никакво качество. Тогава, казва Хегел, чистото, абсолютно, без никакви качества битие не се различава по нищо от не-битието. Битието е идентично на не-битието; каква разлика може да има между битие и не-битие, ако битието не притежава никакво качество? Може би притежава качеството да съществува? Дори това не. Чистото битие в чистата логика е обратното на не-битието, но е точно същото нещо. Следователно имаме две думи, от които едната представлява тезата, другата антитезата, радикалното отричане на битието (тезата) чрез не-битието (антитезата). Това означава, че дотук не сме постигнали още нищо реално. Първият синтез, който ни доближава до нещо реално, е този, който включва в себе си едновременно битие и не-битие: това е ставането. 


Следователно първата триада е битие, не-битие, ставане. Защо ставането? Защото в него едновременно има битие и небитие. Ставането е преходът от едното към другото, от битие към не-битие и от не-битие към битие. Отвътре в ставането нещо се променя, нещо минава от битие в не-битие и нещо минава от не-битие в битие. Нещо се променя, следователно:  нещо става, има история, събитие, процес. Такава е първата Хегелова триада.  


Същата триада – теза, антитеза, синтез – се открива навсякъде в Хегеловото мислене; според него тя съставлява фундаменталната схема на мисленето и следователно на логиката. Но по същата фундаментална схема се актуализира реалното ставане. 


Битието е тезата, не-битието - антитезата. Между двете се извършва това, което той нарича отрицание. Тук ние трябва много точно да схванем същностната роля, която в своята система Хегел придава на отрицателното. Отрицанието е активно и създаващо, то е двигателят на ставането. 


Както видяхме, Хегел се помества насред романтизма. Ролята на отрицанието е дълбоко романтична. Да вземем известната формула на Гьоте в неговата поема “Selige Sehnsucht”: “Умри и стани”. Не-то, отрицанието, разрушението, смъртта са механизмите, чрез които се случва това, което трябва да се случи. Само благодарение на отрицанието тезата поражда антитеза; само благодарение на отрицанието тезата и антитезата се основават в синтеза, който е двойно отрицание, отрицание на отрицанието. 


Подобна мисъл може да бъде наречена “онтологична”: тя оперира вътре в битието. Опитва се с помощта на отрицанието да обгърне същностния процес на живота на битието. Трябва да разберем сега защо първите две понятия, битие и не-битие, Хегел нарича “абстрактни”, докато първият синтез – ставането, е конкретно понятие. 

Той употребява тези думи по много особен начин. Ако битие и не-битие са абстрактни понятия, то е в етимологичния смисъл на думата “абс-трактен”, който означава “изтеглен извън....”, “отделен от...”. За Хегел битието е абстрактно понятие, понеже е едностранно, изключващо. Не се поддава на никаква комбинация с друго нещо. В него още не е проникнало отрицанието. Неговата антитеза, не-битието, е също абстрактно понятие, понеже изключва от себе си битието, държи се в стерилна изолираност. В замяна на това ставането е първото понятие, в което битие и не-битие се основават, за да породят нещо ново. “Конкретно” идва от concrescere, concretum, раста заедно, свързвам се в общо нарастване. Смисълът на “конкретно” и “абстрактно” е много важен за онзи, който иска да разбере Хегеловата мисъл. 

Надявам се, сега се разбира творческата ефикасност на отрицанието при Хегел. Двойното отрицание поражда ставането, което е първото конкретно понятие. Може да се каже, че според схемата на Хегеловата мисъл Хераклит “обхваща” Парменид: битката на два противоречиви абстрактни термина поражда конкретния синтез. Ето защо Хегеловата диалектика често е сравнявана с тази на Хераклит. 

Но каква е тази диалектика? Вече доста пъти срещахме този термин, най-вече когато ставаше дума за Платон. Сега трябва да разберем начина, по който Хегел си служи с термина “диалектика”. При него, както по-късно и в марксизма, той играе фундаментална роля. 

Хегел нарича диалектика това, което се извършва в движението на триадата посредством двойното отрицание. Видяхме, че логиката на Хегел не отговаря на формалната логика на Аристотел и традиционната логика: при Аристотел твърдението и отрицанието се противопоставят статично едно на друго и между тях не се получава нищо. Логиката се развива в статичен свят, какъвто е светът на чистата математика, без да съдържа никакво ставане, никаква история. Обратно, Хегеловата логика е диалектична: тя включва активен процес, който чрез отрицанието позволява да се “снеме” (aufheben) противоречието, правейки това противоречие съзидателно през цялото историческо развитие – а историческото развитие по някакъв начин съставя субстанцията на битието. 

Една от основните разлики между Хегел и Кант е, че следвайки Хегел, се стига до ставането на битието, до реалния онтологичен процес, докато Кантовите понятия изграждат структура, която налага окончателни граници и същевременно едно отвъд тези граници. 

Философията на Хегел съдържа три големи части: 1. Логика; 2. Философия на природата; 3. Философия на духа. Във всяка една от тези части има три произведения; във всяко произведение, доколкото е възможно, три книги; във всяка книга три части; вътре във всяка част три глави; и така нататък. Това троично делене не е само метод на изложението: то характеризира същността на мисленето и според Хегел отговаря на същността на битието. Мисълта на Хегел не прави друго, освен да се свърже с троичния характер на самото ставане. 

Видяхме, че Логиката, разглеждаща чистото мислене, е мислене за битието, мислене за не-битието, мислене за ставането. Следователно става дума да се премисли мисленето в чистата му абстрактна вътрешност. Изследвайки своята чиста вътрешност, мисленето стига – диалектически – до отрицанието на своята вътрешност и така до екстериоризация на самото себе си, до разгръщането си навън. За Хегел формата на тази “друга” диалектика на мисленето е природата в своето разгръщане. Тоест природата за него е същата тази мисъл, но преминала през отрицанието. Такава е темата на Философията на природата. Идеята отрича своята есенциална вътрешност, изучава самата себе си, като се насочва навън и се разгръща като природа в пространството и времето. 

Тезата, следователно, е интериорността на Логиката. Антитезата е екстериорността на Философията на природата. Да видим сега и синтеза: Философията на духа.

Философия на духа разгрежда мисленето, което след първото отрицание на своята вътрешност чрез разгръщането на природата навън минава през второ отрицание и се връща към вътрешността: мисли външното и така го премахва (aufhebt). Духът мисли външността на природата и така я вкарва в своята вътрешност.  Но това не е просто връщане към първата вътрешност: вследствие на извършеното отрицание на отрицанието духът, когато се връща към себе си във философията на духа, се е обогатил от двойното изпитване и двойното отрицание, което е изпълнил.

Със сигурност в троичната структура на Хегеловата мисъл има троичен елемент, зает от християнството. 

На пръв поглед системата изглежда аналогична на системата на Аристотел. Обхваща всичко и също така представя едно удивително ставане; въпреки това добре се вижда, че Хегеловата система е далеч по-“исторична”. А дълбоката разлика е най-вече всеприсъстващата троична структура, която се налага на всичко съществуващо и основно на мисленето. Каквато и да е темата, разглеждана от Хегел, троичната структура се налага като същностна. 

Всъщност, както вече видяхме, Хегел не доказва онова, което твърди: той илюстрира наложените от него схеми с конкретни примери от всякакъв род, заети от реалността. Предоставя множество емпирични детайли, които намират своето място в голямата схема. (В повечето случаи тези детайли са осветляващи; понякога все пак остава впечатлението, че пресилва нещата.)
Един пример. В неговата Философия на универсалната история се открива неизбежното разделение на три: азиатска история, класическа история, християнска история. Теза: азиатската история е времето на огромното неравенство между човека и Бога: човечеството по някакъв начин е смазано от божественото. Антитеза: гръко-римският период (не може да има четири части, затова периодът е наречен гръко-римски; наистина Хегел му посвещава две последователни изложения, но така или иначе това е един момент в неговата триада): гръко-римският период представлява равновесието между хората и боговете. Синтез: християнската ера, когато равенството и неравенството са някак едновременно “снети” (aufgehoben), тоест едновременно преодоляни и преотнесени на по-висше ниво благодарение на Христос, който е едновременно човек и Бог. Тази епоха представлява синтез на тезата и антитезата благодарение на прехода на универсалния дух през отрицанието на едната (неравенството) и другата (равенството).

Така бихме могли да разглеждаме философията на Хегел в нейната цялост като чудесен метафизичен роман или като биография на онтологичния субект, когото той нарича Идеята или още Понятието. Трябва да обясним и тези термини. Хегел ги употребява в различни контексти и по различен начин. Опростявам: при Хегел съществува един вид извънмерен и мощен субект на цялото троично развитие, за което говорихме. Преди това видяхме какво решително значение Кант придава на субекта. Философите на немския идеализъм се възползват от този кантиански “поврат”, за да се опитат да се издигнат по някакъв начин до равнището на самия Бог. А при Хегел Идеята или Понятието е субектът на универсалната история – онзи, който, прекосявайки всички триади, цялата логика, “става” или “се случва”. Съществува битие, което е абсолютен субект на ставането на действителността и същевременно е субект на рационалното развитие. 

Когато казах, че Хегел по някакъв начин говори от името на Бог, то е, защото той вярва, че може да ни изложи биографията на универсалния субект, тоест в крайна сметка на Бог. Благодарение на играта на отрицанието и на премахнатото и преодоляно противоречие  (aufgehoben), Бог при Хегел става и същевременно не става. Бог е едновременно субект на универсалното ставане и е вечен, не се променя; движението между тези два термина според Хегел също е диалектично – във всеки случай, се представя като диалектично. Дали това е “мислимо”, или не, е друг въпрос. Сигурно е само, че Хегел иска да ни привлече и да ни накара да го повярваме. Третата част на Хегеловата философия, след Логиката и Философията на природата, е Философията на духа. Тя е крайният синтез на системата. Във Философията на духа природата, породена от чистата мисъл, отричаща своята собствена вътрешност, се връща към вътрешността на мисълта, която я мисли. Но за разлика от началото, когато е бедна и абстрактна, тази мисъл се сдобива с реалност и вече бива “битие” благодарение на изминатия навън път, благодарение на преминаването през двойното отрицание. Природата е царството на външното, видяхме това при Декарт. Но за Декарт “външното” е отделено от мисленето толкова радикално, че никой не знае как още е възможно да се свържат протяжността и мисленето. Не е така при Хегел. Защото, ако природата е царството на външното, тя е в същото време мисъл, която минава през отрицанието на себе си. Така се разбира, че тя може да се върне към мисленето. Като царство на външното природата е също царство на необходимостта, разбира се, не в смисъла на Спиноза, а в смисъла на детерминизма, като необходима каузалност. В природата като такава няма свобода. Духът, обратно, е само вътрешност. Тъй като всичко е в духа, това означава, че духът не е повече подложен на никакво идващо отвън влияние. Следва, че ако природата се характеризира от външното, а духът от вътрешното, духът е абсолютна свобода. Духът като такъв – не духът на някое индивидуално същество, - духът като универсален субект е абсолютна свобода. Но тази абсолютна свобода на духа се оказва отречена от властващата в природата необходимост. Следователно, в природата най-напред съществува само виртуална свобода. Тук откриваме отново терминологията на Аристотел. По някакъв начин съществува виртуална свобода, свобода във възможност в чистата необходимост на природата. Ако тази необходимост може да преходи чрез отрицанието, тя се отваря към абсолютната свобода на духа. 

Хегел описва този процес така: духът, който е най-напред свободен само във възможност, става свободен в действителност в степента, в която се ангажира в природата, за да действа там ефективно, тоест “реално” (wirklich). Откриваме тук думата Wirklichkeit, за която вече говорихме. Тя идва от wirken, което означава “произвеждане чрез действие на реален ефект”. Така духът, действащ в природата, мислейки природата, отрича по някакъв начин външностността на крайните природни неща, премахва ги и ги преодолява, като ги обгръща в собствената си безкрайна свобода. 

Тук е моментът да обясним думата, която употребихме много пъти и която при Хегел има особен смисъл: глагола aufheben. Глаголът при него притежава симултанен двоен смисъл: означава както “премахвам”, така и “запазвам на по-високо ниво”. Чрез отрицанието природата се оказва aufgehoben, “премахната” като външно, но не нацяло: нещо от нея бива “спасено”, “запазено”, “преобразувано в по-висока реалност”, във вътрешността на духа. 
  Още веднъж: духът не разрушава природата, а нейната външностност, така че да направи от нея нещо друго, което може да стане вътрешно. Например: да разгледаме един природен закон, приложим към голям брой явления. Каузалната детерминираща връзка в природата е изцяло външна. В закона обаче тя се оказва интериоризирана в необходима връзка, която вече принадлежи на безкрайната природа на духа. Природата не е разрушена, тя съществува винаги, но духът я е интериоризирал, погълнал е външното в нея, за да направи от това слята връзка в своята безкрайност. По такъв начин Бог реализира една безкрайна, пълна в себе си реалност – в противоположност на това, което Хегел нарича “лоша безкрайност” (schlechte Undendlichkeit), лишената от смисъл безкрайност, правата линия без край (противоположна на кръга, затварящ се в себе си), отговаряща на схемите на природата.

Така виждаме как духът се проявява чрез действие, което “премахва и надминава” (aufhebt) крайното, за да направи от него безкрайно. Той прави крайното да мине през отрицанието на своята външна природа. Това е път, аналогичен на прочутото Stirb und werde! (“Умри и стани!”)
Така всъщност природата през отрицанието се връща към вътрешността на духа.

На свой ред духът има метафизична история и тя, разбира се, съдържа три етапа, три “момента”: субективен дух, обективен дух и абсолютен дух. Обективният дух очевидно е отрицанието на субективния дух, а отрицанието на единия и на другия, доколкото остават противоположни в тяхната абстракция, се осъществява в тоталното, конкретно, финално понятие, каквото е абсолютният дух. Субективният дух е духът на своето първо ниво, такъв, какъвто е, когато се появява от природата, за да се върне към себе си. Самата поява съдържа три нива: душата, съзнанието, разума.   


 Душата съставя първото ниво: духът е още единен с тялото. Това, че душата е едно цяло заедно с тялото, във философията на Хегел не представлява особена трудност, понеже според него тялото е овъншнена мисъл, която е загубила своята вътрешност. 


На второто ниво е съзнанието: душата отрича своето единство с тялото, разграничава се, за да може да мисли отделно какво е тя самата и какво е тялото. Това връщане към себе си поражда съзнанието. Според Хегел съзнанието е сигурността, която душата има от себе си. Тук откриваме тезата (душата) и антитезата (съзнанието). Съзнанието се противопоставя на природата и се откъсва от нея. 


На третото ниво на субективния дух откриваме най-сетне разума. Разумът е духът, който е актуализирал синтеза на двете предходни нива и който, след като е разрешил противоречието между духа и природата, е стигнал до увереността, че дух и природа са едно. Такова е най-високото ниво на субективния дух, който през отрицания и противоречия осъзнава идентичността на термините, вкарани в игра от диалектичния процес, и така открива единството на духа и природата. 


Да видим сега обективния дух. Колкото повече мисля, толкова повече важност придобива в очите ми. 

Обективният дух не е вече душата, която казва “аз”, нито съзнанието, което продължава да казва “аз”, нито разумът, който също казва “аз”. Обективният дух е в известен смисъл реалният свят, създаден от духа, който завладява света на нещата. Става дума за света на всичко, което се отнася до правото. Какво е правото? Това е свят, в който владее известна дифузна воля. Той не е нито светът на природата, нито субективността на аза. Той е обективен, както природата, той е обективното присъствие на една колективна воля, на обществен разум. Правото не е субективна мисъл, намира се в книгите, кодовете, общността на законите, заобикаля ни, съществува независимо от каквато и да е индивидуална реалност. Да разгледаме например един юридически текст: той ангажира обективно всички юристи, не зависи от някаква индивидуална принадлежност, няма нищо лично: принадлежи на духовен свят, който съществува обективно. 

В този правен свят Хегел отново различава три нива: първото е нивото на абстрактното право, което осигурява на всяко човешко същество възможността да разполага, както реши, с това, което притежава. Как? Благодарение на договореност, където се изразява общата воля да се гарантира това право на всеки гражданин. Правото се нарича “абстрактно”, защото е фиксирано само с договор; ако се налага, то е в неговата едностранна обективност, а ако е нарушено, неговото отрицание се нарича престъпление. Така абстрактното право отговаря на това, което ние наричаме “право” в чисто законовия смисъл на термина. Това е правото, което още не се носи от моралността и чиято валидност има основание само извън личностите субекти. 

Следователно това е първото ниво на обективния дух. Да видим сега второто. След като първото принадлежи на външната обективност, второто може да е само резултат от отричането на тази външност. Тогава става дума за моралност. Моралността е духът, който разсъждава върху себе си, който се оттегля от обективността на правото, за да намери в себе си основата на универсалното право, извора на неговия смисъл. Не става дума за едно или друго предписание, за един или друг договор, а за самия смисъл на договора, за това, върху което се основава валидността на всяко договаряне: моралността. 

Ясно е, че ако правото имаше само обективна реалност, то не би могло никога да се наложи освен чрез физическа принуда. От самото това вече то би престанало да бъде право. Следователно обективното право трябва да разполага с един вид субективен корен, благодарение на който има смисъл и бива признавано. Тук не става дума за съдържанието на правото, а за неговия смисъл, за онова, което прави и налага неговата валидност. Това Хегел нарича моралност. 

За да може обаче на третото ниво обективният дух реално да разгърне тези въздействия, като задейства конкретно обективното право, не е достатъчно неговата основа и смисъл да бъде призната в моралността; трябва също обективното право да има определено съдържание. Третото ниво – на определеното съдържание – Хегел нарича морална и социална реалност. Тя е изградена от съвкупността на законите и политическите институции, нравите, правилата, формите и моделите, които структурират дадено общество. Тази съвкупност не е точно универсална. 

Следователно, за да се актуализира ефективно обективният дух в едно общество, са необходими три нива: нивото на абстрактното (обективното) право, нивото на моралността (субективна), което придава на първото своята универсалност, и накрая конкретният синтез на двете в моралната и социална реалност. 
Хегел казва: “Слънцето и Луната имат по-малко влияние върху нас, отколкото моралните и социалните сили”. Оттук твърде много се отдалечаваме от класическата традиция, според която една голяма личност налага своя пример напълно независимо от мястото, времето и историята, където се ситуира. Според Хегел ние сме потопени в историята и обществото. Така след Хегел продължава да се схваща съвременният човек. 

На третото ниво на обективния дух, където владее моралната и социална реалност, Хегел също различава три нива. 

Първото е нивото на семейството: в семейството се отглеждат индивидуални същества отвъд случайностите на страстите, чак до признаването на необходимостта, която налага възпитанието на децата.  

Второто ниво е гражданското общество като организирана система от индивиди, свързани външно, за да удовлетворят своите нужди. Тук откриваме цялата организация на заниманията, на икономическия живот, накратко, на всичко необходимо в реалността за оцеляване. Докато единството на семейството почива на чувства, в обществото се търси отговор на външните и обективни нужди на хората. 

На третото ниво откриваме синтеза на предходните две нива: семейната афективност и необходимостите, налагани социално от нуждите на хората, се обединяват през двойното отрицание, за да образуват Държавата. 

За Хегел Държавата е по някакъв начин завършек на цялото историческо развитие. Той е убеден, че Държавата е гарантът за това, че универсалната история ще изпълни своето крайно призвание, а именно постигането на свобода в действителност. 

В очите на Хегел Държавата е същност на същото основание, с което може да се говори за семейството, за обществото. Но освен това Държавата е синтезът на семейството и гражданското общество. Тя обхваща афективната страна на семейството, като отхвърля неговия егоистичен партикуларизъм; същевременно обхваща гражданското общество, дава му смисъл и ориентация; чрез волята и свободата си му показва пътя. Следователно за Хегел Държавата е субстанциална реалност, в крайна сметка тя е разумът, който търси да се актуализира в една човешка общност. Хората трябва да участват в живота на Държавата – иначе им 

липсва реалност, не се актуализират. (Спомняме си, че по този въпрос стоиците мислят същото.)
Според Хегеловата философия на историята смисълът на историята, тоест нейното значение и посока, се състои в прогреса на духа, който придобива все повече съзнание за своята свобода посредством устройството на Държавата, основана върху участието на гражданите. 

Такава е в основни линии теорията на Хегел за Държавата. Нерядко с нея е било злоупотребявано през различни форми на идолопоклонничество спрямо Държавата. Самият той не е искал това, но трябва да признаем, че учението му лесно се поддава на подобни злоупотреби.

Сега идваме до нивото на абсолютния дух.

Абсолютният дух е духът, който посредством човечеството се връща към собствената си най-дълбока и най-богата вътрешност, тоест вътрешността, запазваща в себе си възможно най-много от природата. Природата трае, отречена, запазена, въздигната (aufgehoben) през всички отрицания във вътрешността на духа, връщащ се към самия себе си. 

Отвътре в абсолютния дух откриваме три нива: на изкуството, на религията, на философията. 

Как да разбираме, че изкуството и религията представляват теза и антитеза? 

Според Хегел изкуството е външно представяне на абсолютното. В религията, обратно, абсолютното става вътрешно преживян опит; и синтезът на външно и вътрешно се осъществява във философията, която схваща абсолютното чрез чистата мисъл. 

Да видим най-напред изкуството като външно представяне на абсолютното. Хегел различава три големи етапа. Най-напред имаме символичното изкуство на Изтока и Египет. Собствено присъщата форма на това изкуство според Хегел е архитектурата. Защо “символично изкуство”? Защото произведението на изкуството, тоест паметникът, изявява един аспект на божественото, но не самото божествено. Разстоянието между божественото и хората е твърде голямо. На този етап от историята, който Хегел нарича източен, пропастта между божественото и хората е толкова голяма, че никаква представа не може да я преодолее. Ето защо изкуството на подобна епоха може да е само символично; това е причината също да се проявява основно в архитектурата, която няма за задача да представя боговете. 


Вторият етап е класическото изкуство, дължащо своя разцвет на гърците. В него се установява известно равновесие между хората и боговете, хармония между хората такива, каквито са, и техния усет за абсолютното, което по някакъв начин бива доведено до човешката мярка. Така през класическия период скулптурата става основно изкуство. От камъка се извличат фигури, които имат човешка форма и в същото време представят боговете. Но се усеща една липса. Посредством тези представи абсолютното се губи. На символичния етап то се налага отвъд всякаква мярка; през класическия етап точно мярката се налага прекалено.

Синтезът на двете поражда християнското изкуство. Абсолютното е представено, но като трансценденция, която прозира през представянето. Характерните за този трети период изкуства са живописта, музиката и поезията. Произведенията на художниците, музикантите и поетите могат да се проникнат от трансцендентността и нейния божествен характер, без при това да изключват възможността за представяне. 

Второто ниво на абсолютния дух е религията. В нея е изключена всяка външна представност. Остава само вътрешното състояние, или движението на душата, която, издигайки се до Бога, разтваря, така да се каже, в себе си всички сетивни форми. 

Накрая, третото и последно ниво на абсолютния дух е философията. Разбира се, Хегел смята, че собствената му система увенчава философията на духа, понеже “снема, като транспонира” (aufhebt) благодарение на активните отрицания във всяка триада, абсктрактната едностранност и така отваря диалектическия път, позволяващ на абсолютния дух да се върне към себе си посредством чистата мисъл и така да бъде разбиран. Както бива развита от Хегел, философската мисъл схваща като необходими всички предходни етапи на развитието: необходимостта на изкуството, необходимостта на религията – но ги надминава и води до завършеност.   

И действително, много е вярно, че във философията на Хегел разумът сам се увенчава. Но философията е по някакъв начин повече от разума. В очите на Хегел удивителната система е предназначена да завърши значението на универсалната история на човечеството и да мисли наново мислите на Бог преди Сътворението. Тази грандиозна философия е оказала влияние, което няма как да е преувеличено, и оказва влияние до ден днешен. Въпреки всичко – един привиден парадокс – като система тя е била “обитаема” само за Хегел. Несъмнено става така: колкото повече една система е построена, за да обхване всички реалности, толкова по-малко е обитаема за друг освен за своя автор. 

Да дадем пример: според Хегел историята достига своя завършек през неговата епоха. Често са го упреквали за този възглед. Когато се обгърне с поглед историята на универсалния дух така, както той я описва във всичките й аспекти, наистина се установява, че цялото диалектично развитие – независимо дали става дума за държавните структури, за изкуството, за религията или философията – намира своя връх, своя завършек в неговата епоха, неговата страна, неговото творчество. Казвали са, че философията на Хегел е мислене без бъдеще – и това е вярно. Той например казва в един пасаж от Философията на историята, че Америка като страна на бъдещето не ни интересува. Смятал е, разбира се, че остават още много неща за подобряване, за осъществяване; но на равнището на принципите всичко е изпълнено. 

Тук несъмнено има тежко ограничение, що се отнася до съдържателността на неговото творчество, понеже никой повече не може да се помести в него. От друга страна, мисля, че това ограничение е все пак доказателство за автентичност: без него диалектичната необходимост на неговата мисъл щеше да го принуди да играе на пророк. Искал е, вярно е, да мисли наново мислите на Бог – но по време на своя живот, пред лицето на реалност, която е познавал. Не се е ангажирал в абстракции на бъдещи исторически пейзажи извън реалното. Той буквално е имал само една гледна точка: тази, в която се е намирал. Ако подхванем термините на Лайбниц, монадата Хегел отразява автентично историческата вселена от мястото, където е разположен. Хегел по принцип се е задоволил с абсурдното само по себе си ограничение, което го е задължавало да разглежда цялата универсална история само до негово време, без да разглежда нищо оттам нататък – и това е знак за автентичност. Такава е била единствената почтена възможност, ако е искал да построи дадената всеобхватна система.

Следователно Хегел не е бил философ на бъдещето, но въпреки на това постоянно се позовават на него, особено когато става дума за политически системи. Как да си го обясним? Може би основната функция на Хегел е била да предизвика реакции спрямо своята система. Не след дълго става ясно, че неговите многобройни последователи са били изключително различни и че не могат да бъдат разбрани другояче освен въз основа на яростните реакции спрямо Хегеловата система.

Тази система е толкова удивителна, толкова глобална, толкова всеобхватна, че тези, които най-добре са я разбрали, са й се противопоставили най-яростно и така са открили собствения си оригинален път. Процес, който, впрочем, също има значение, за да се обясни Хегел, изхождайки от Кант. 

Още една бележка в заключение: Хегел е осъществил своето удивително дело с множествената троична архитектура, обгръщаща всичко – Логика, Природа, Дух – за един доста кратък живот. Умира на шейсет години. Неговата творческа мощ, бързината, с която е съставял произведенията си, са невероятни. Така Феноменология на духа, неговото несъмнено най-гениално произведение, е написано за няколко седмици.

Жан-Кле Мартен. 100 думи за 100 философи. 

ГЕОРГ ВИЛХЕЛМ ФРИДРИХ ХЕГЕЛ

(1770 - 1831)


Най-напред подчинен на домашното настойничество, което го задължавало да се храни със слугите, Хегел по-късно се сдобил с извънбрачен син от своята хазяйка Йохана, разделена със съпруга си: синът все пак бил признат и философът дал името си на малкия Луи, когото Гьоте подрусвал на коленете си. Феноменология на духа голямото произведение на Хегел, се ражда почти по същото време. Палавото момче обаче много скоро е отстранено заради брака на Хегел с девойка от добро семейство и е принудено да изостави бащиното име, взимайки името на вече починалата си майка. Разбираме настойчивостта, с която Хегеловото мислене ще пожелае да си върне онзи, който под претекст за малка кражба си тръгва, изплъзва се от властта на разума и морала. 


Пред болката от най-жестоките практики на обществото, тежаща върху бащината му обич, е чудно как Хегел е можел да вярва, че изборите и идеите му произтичат единствено от частното му решение. Духът не е просто субективна реалност, засегната от интроспекцията, от самотния, откъснат от света и обърнат към дълбочините на аза размисъл! В това Хегел се разграничава силно от идеята за абсолютния аз, който Фихте поставя в основата на реалността. Макар да страда за сина, който си тръгва, Хегел не се затваря в ограничеността на едно вродено и самотно мислене или дори в ограничеността на духа, който би имал само собствените си интенции, прозрачен за самия себе си, барикадиран в субективната увереност на съзнанието. Духът несъмнено се разкрива другаде - не само в дъното на красивата душа или вътрешното измерение на личната воля. 


Следователно не е възможно да си представим съществуването на изцяло автономно мислене, което, извадено от собственото си основание, най-напред би било неизразимо и положено в нас без отношение към езика. Самото мислене е неразривно свързано с езика и да се каже "език" означава да се каже "социална реалност", усвояване на код, който субектът не е произвел, който наследява и в който може да формулира своите очевидности. Така че външният свят шуми в нас, полагайки в сърцето на мисленето колективните предразсъдъци, изборите, които следва да се направят в порядъка на смисъла, отдаван на феномените. Да се назовава сина Луи Фишер вместо Луи Хегел несъмнено не е безразлично за неговото признаване, централна тема на Феноменологията на духа, където съзнанията се изграждат в собствената си овладяна вътрешност само посредством изцяло външното признаване на другия. 


Така оставаме твърде далеч от картезианското cogito, според което "Аз мисля" се разкрива единствено в медитативната и самотна интроспекция на онзи, който се оттегля в себе си, анализирайки вътрешните си съдържания. Най-интимното има нужда поне да бъде назовано, да влезе в откровението на колективен език, който да го произнесе, език, чиято система произтича от културното наследство. А видът на това културно наследство съвсем не е създаден от онзи, който изпитва неговото влияние. В такъв смисъл Хегел явно не може да разглежда духа като строго затворена в себе си реалност. Дух съществува вече в езика, който ни носи в неговата История и неговите преводи. Има дух във фигурите на времето, които за дадена епоха показват вид манталитет, наречен от Хегел обективен дух. И цялата История за Хегел - това дълго обединяване на човешкия субект и света - се състои в примиряването на субективния и обективния дух в лоното на онова, което той определя като Абсолютен Дух. Така човешката история ще бъде белязана от грижата да се запълни празнината, трагичния разрив, който раздалечава събитията на външния свят от техния смисъл "за нас". Става дума да се поставят в съгласие онзи, който изпълнява колективно действие, и онзи, който действа въз основа на субективните си намерения. От Историята трябва да се очаква да стане жива в субекта и същевременно субектът да открие реалната субстанция на това, което желае като свят. 


В основата и на най-малкото произведение на изкуството вече се чувства напрежението между външна материя, която иска да стане вътрешна, и идея, която търси да се въплъти. Обелискът е наистина въплътена форма в обективната материя, която се издига и заостря към смисъл, реализиран вътре в нея самата като душа. Но обелискът не притежава още никаква истинска вътрешност. Той се извисява нагоре, показва място, надминаващо нашите терзания, но не може да подслони дух. Той е пълен, плътен, непроникваем, без врати и вътрешност. Никакъв бог не би могъл да пребивава вътре, да намери място. За това е необходимо обелискът да бъде издълбан, направен обитаем. Веднага се вижда, че пирамидата няма същия статут, понеже подслонява бог. Пирамидата се издува от вътрешна празнота. Тя е материя, която притежава свое вътре, не само свое отвън. Вместо да показва с пръст небето, тя става реално обиталище на бога. В нея обективността на камъка намира интериор, който се отваря като порив на субективизирането, задълбочен от свят, населен с фрески и символи. Творението като обективен дух показва вътрешен свят, субективност, но това все още е субективността на мъртвец. Субективният дух на Египет отваря само саркофаг без живот, обвива се като мумия, докато гръцкото изкуство издига хладни статуи без душа. Цялата история на изкуството показва как от произведение на произведение субективният дух се въплъщава в един обективен дух, схващан като жива творба. Но нито гробът на Христос, нито катедралата подслоняват друго освен небитие, след като в Йерусалим мавзолеят остава празен. Както посочва Хегел, произведението става истински живо само извън празната религиозна вяра, в първичната основа на философското понятие, което разкрива и интериоризира всички предходни етапи, като запазва паметта им и ги скрепва систематично помежду им според своеобразна динамична енциклопедия. 


Единствено понятието може да примири онова, което се губи навън, в обективността, с завладяващото отвътре, със субективната вътрешност. Ето защо така наречените обективни науки нямат повече шанс от изкуството или религията да приемат в себе си живота. Духът, казва Хегел, не е кост. Той не появява от анализа на черепа, от прегледа на сивото вещество, който не открива нищо духовно. Душата едва ли е скрита в дъното на мозъка, достъпен за преглед. Физическите и природните науки изобщо не откриват дух в анализираната от тях обективност. Те всъщност са изцяло опразнени от духовност след Нютон. Механичното обяснение остава за Хегел мъртво знание, скелетна система без никаква вътрешност. Математическото разбиране е конструкцията на застинал метод, чието съдържание не асимилира истински духовното движение на света. Единствено понятието, произхождащо от философския разум, пресъздава истински това движение отвъд религията, науката или изкуството и приютява жива битийна същност, която същевременно е материална. 


Ето защо Абсолютният Дух се осъществява само вътре във философското мислене, което става истински живо дори когато се сблъсква с външния свят, с огледа на една приключила епоха, с всекидневната актуалност, можеща да бъде вписана наново в по-широка перспектива от тази на понякога несвързаните събития. Начинът, по който мисленето се артикулира вътре във философията, е тясно обвързан с живота и сполучва да осъществи особеното движение, което Хегел нарича понятие. Обгръщайки обективното в субективното, външното във вътрешното, материята в идеята, понятието е напълно успешно творение. Несъмнено понятието - като сина - е независимо от създалия го. Едно философско понятие живее повече от създателя си. То, така да се каже, попада в обществената сфера, в социалната реалност, но при това позволява тя да бъде прибрана, да бъде мислена според органична структура, една политическа Държава, от която извлича своя смисъл и направление. Енциклопедията на философските науки, написана от Хегел, ни показва движението на света. Дори когато изпада от ръцете на своя автор и го изоставя, тя остава на разположение на други читатели, които я подхващат и съответно правят смисъла на това, което живеят. Понятието дава направление на Историята, то е нейн зародиш и действително поради това Хегел казва, че разумът е движещата сила в ставането на Историята. Събитията могат да се разгърнат истински само ако се интегрират в направляващото понятие, което им придава живот според вътрешен, едновременно духовен и материален смисъл.    


Може би защото е пропуснал в живота си своя отхвърлен от семейството син, Хегел се надява да намери в понятието нов живот. Трябвало е следователно да излезе от кулата от слонова кост на класическите философи, да се изпълни с подозрение към психологическата интроспекция и така да последва в реалния свят сина, когото е трябвало да отблъсне в името на най-абсурдните обичаи. В него отеква възможността да се окаже извън условностите и чрез изгубената любов да отдаде справедливост на сина, който умира на фронта като незнаен воин, далеч от интимността на семейството и неговата защита. След като синът е заминал, подобава да се приеме изпитанието на външното, на другостта, в която може би все още е възможно да се помири с онзи, който е загубен завинаги: за покриването на неговите нужди и всекидневни неотложности преди това Хегел само тайно е натоварвал приятелите си с деликатната мисия на посредници и ходатаи. 


ПРИЗНАВАНЕ

